PATVIRTINTA

ANYKŠČIŲ KKSC

direktoriaus 2021 m. vasario d.

įsakymu Nr. V-

**ANYKŠČIŲ KŪNO KULTŪROS IR SPORTO CENTRO ETIKOS KODEKSAS**

**I.BENDROSIOS NUOSTATOS**

1. Anykščių kūno kultūros ir sporto centro (toliau – Centro) bendruomenės etikos kodeksas (toliau- Kodeksas) – dokumentas, apibrėžiantis Centro administracijos, personalo, sporto specialistų – trenerių ir ugdytinių elgesio normas bei reglamentuojantis jų tarpusavio santykius.
2. Etikos kodeksas papildo administracijos, personalo, sporto specialistų – trenerių ir ugdytinių teises, pareigas ir atsakomybes, kurios yra reglamentuojamos Lietuvos Respublikos sporto įstatyme, Centro nuostatuose, Vidaus darbo tvarkos taisyklėse ir kituose norminiuose aktuose.
3. Etikos kodekso paskirtis:
   1. telkti Centro darbuotojus pripažinti ir vadovautis pagrindiniais elgesio ir veiklos vertybiniais principais: pagarbos žmogui ir jo privačiam gyvenimui, teisingumo, žmogaus teisių pripažinimo, atsakomybės, sąžiningumo, atidos ir solidarumo.
   2. kurti Centre demokratišką, saugią aplinką, skatinančią pasitikėjimą, kūrybingumą, profesinės kompetencijos tobulinimą bei dvasingumą;
   3. įvardyti etikos požiūriu vengtiną elgesį;
   4. teikti konfliktinių situacijų, susijusių su etikos principų nesilaikymu, vertinimo ir sprendimo rekomendacijas.
   5. skatinti Centro darbuotojų suvokimą, jog etinis aspektas – svarbi bet kokios veiklos sprendimo dalis, svarbi prielaida didinti visuomenės pasitikėjimą Centro veikla.

**II. PAGRINDINĖS SĄVOKOS**

**Etika –** tai asmens elgesį ir veiksmus sąlygojantis vertybių taikymas.

**Moralė –** tai žmonių elgesį reguliuojančios normos ir principai.

**Sporto specialistų – trenerių ir kitų darbuotojų etika** – dora, pareigingumu, atsakingu, kūrybingumu, sąžiningumu, teisingumu, žmoniškumu, objektyvumu grindžiami tarpusavio ir darbo santykiai, nepriekaištingas etinės elgsenos laikymasis viešame gyvenime.

**Etikos normų pažeidimas** – poelgis, veiksmas, elgesys darbe, visuomenėje, tarpusavio bendravime, sukeliantis prieštaringas bendradarbių vertinimus, pasireiškiančius priimtų etikos kodekse dorovinės elgsenos normų nepaisymu, ignoravimu ar pažeidimu, kuris blogina bendruomenės mikroklimatą, trikdo darbinę nuotaiką ir darbo ritmą.

**Etikos problema –** netinkamai padarytas sprendimas ar atliktas veiksmas, pažeidžiant etikos normas.

**Etiškas sprendimas** – tai geras, teisingas, visuomenės daugumos puoselėjamoms vertybėms neprieštaraujantis sprendimas.

**Interesų konfliktas** – situacija, kai darbuotojas atlikdamas savo pareigas vykdo pavedimus ir priima sprendimus susijusius su jo privačiais interesais.

**Privatus darbuotojo interesas –** turtinis arba neturtinis darbuotojo suinteresuotumas.

**Kompetencija –** funkcinis gebėjimas adekvačiai atlikti tam tikrą veiklą, turėti jai pakankamai žinių, įgūdžių, energijos.

**Vertybė –** idėjos ir įsitikinimai formuojantys, skatinantys žmogaus būvį ar elgseną.

**Tolerancija** – pakantus gerbimas kitos nuomonės, požiūrių, įsitikinimų, tikėjimo.

**III. KODEKSO TIKSLAI IR UŽDAVINIAI**

4. Etikos kodekso paskirtis nubrėžti tolerancijos ribas Centro narių tarpusavio santykiuose, išryškinti akademinės etikos požiūriu vengtiną elgesį.

5. Esamus ir naujai priimtus darbuotojus skatinti laikytis ir puoselėti svarbiausias vertybes: teisingumą, sąžiningumą, pagarbą žmogui, toleranciją, profesinę, pilietinę atsakomybę.

6. Formuoti Centro darbuotojų suvokimą, jog etika būtina bet kurioje veikloje, ji svarbi didinant visuomenės pasitikėjimą Centro veikla.

7. Padėti Centro bendruomenei vertinti ir spręsti konkrečius etinio pobūdžio klausimus.

8. Vienas svarbiausių tikslų – neetiško elgesio prevencija.

**IV. PAGRINDINIAI ADMINISTRACIJOS, PERSONALO DARBUOTOJŲ, SPORTO SPECIALISTŲ-TRENERIŲ BEI UGDYTINIŲ ELGESIO IR VEIKLOS ETIKOS REIKALAVIMAI**

1. Kiekvienas Centro bendruomenės narys – administracijos, personalo darbuotojai, sporto specialistai – treneriai bei ugdytiniai – privalo:

9.l. laiku ir atsakingai vykdyti savo pareigas;

9.2. gerbti kiekvieną žmogų, jo teises, valstybę ir jos institucijas. Nesitaikyti su žmogaus teises ir orumą pažeidžiančiu elgesiu;

9.3. aktyviai palaikyti Centro siekius, garbingai atstovauti vidaus ir išorės gyvenime, tinkamai reprezentuoti įstaigą Lietuvoje bei užsienyje;

9.4. vienodai bendradarbiauti su visais Centro bendruomenės nariais, nepaisant amžiaus, jų tautybės, rasės, lyties ir lytinės orientacijos, socialinės padėties, religinių įsitikinimų ar politinių pažiūrų ir kt.

9.5. siekti profesinio pripažinimo sąžiningu darbu ir visuomenine veikla;

9.6. priešintis įvairioms diskriminacijos formoms, palaikyti teisėtus bendruomenės narių reikalavimus;

9.7. būti mandagiu, tvarkingu, palaikyti tvarkingą ir saugią darbo vietą;

9.8. neskelbti konfidencialios informacijos, kuri darbuotojui patikima tvarkyti (naudotis) darbo metu, jos neatskleisti, neprarasti ir neperduoti asmenims, neįgaliotiems jos sužinoti;

9.9. būti nepakančiam bet kokioms korupcijos apraiškoms;

9.10. vykdant pareigybės aprašyme numatytas funkcijas, nesiekti neteisėtos naudos sau ir artimiesiems;

9.11. nenaudoti alkoholio, psichotropinių ar narkotinių medžiagų. Netoleruoti seksualinio priekabiavimo apraiškų;

9.12. tausoti ir atsakingai naudoti Centro turtą, medžiagų išteklius, taupiai naudoti valstybės, rėmėjų ir investuotojų lėšas vykdant įstaigos tikslus, uždavinius ir prisiimtus įsipareigojimus;

9.13. pripažinti padarytas klaidas ir , jei įmanoma, jas ištaisyti;

9.14. savo veikloje vadovautis bendruomenės viešaisiais interesais, vengti viešųjų ir privačiųjų interesų konflikto.

**V. ADMINISTRACIJOS PAGRINDINĖS ETIKOS NUOSTATOS**

10. Centro vadovai užtikrina priimamų sprendimų ir veiksmų viešumą ir, jei reikia, pateikia priimamų sprendimų motyvus:

10.1. pavaldiems darbuotojams ir kitiems bendruomenės nariams teikia reikalingą informaciją: apie darbuotojų pareigas, teises, galimus padarinius ir kt.

10.2. teisingai paskirsto darbo krūvį ar atskiras užduotis pavaldiniams.

* 1. teisingai ir išsamiai nagrinėja pavaldžių darbuotojų ir ugdytinių pasiūlymus bei prašymus, geba pagrįstai ir taktiškai atmesti neteisėtas užklausas.

11. Nesinaudoja Centro nuosavybe ar valstybės patikėtais materialiniais bei finansiniais resursais asmeniniais tikslais.

12. Suteiktas galias naudoja tik bendruomenės interesams ginti.

**VI. PERSONALO DARBUOTOJŲ ETIKOS NUOSTATOS**

1. Personalo darbuotojai darbo etiką ir Centro nuostatas pažeidžia, jei:
   1. netaktiškai elgiasi su kolegomis, administracija, sporto – specialistais treneriais ar ugdytiniais;
   2. dalyvauja negarbinguose sandoriuose, eskaluoja smulkmeniškus konfliktus ir intrigas;
   3. nepagarbiai atsiliepia apie Centro darbuotojo darbą ir asmenines savybes;
   4. paviešina ar viešai aptarinėja konfidencialią informaciją apie kolegas, ugdytinius ar Centrą;
   5. piktnaudžiauja pareigomis, siekiant gauti neteisėtų pajamų sau ir kitiems asmenims;
   6. Centro materialinius ir finansinius išteklius naudoja politinei veiklai, privačiam verslui ar asmeninių poreikių tenkinimui;
2. Tarpusavio santykiuose atsiradus konfliktinėms situacijoms, elgiasi tolerantiškai, atvirai, objektyviai ir savikritiškai. Išklauso visų pusių ir ieško bendro sprendimo.

**VII. SPORTO SPECIALISTŲ – TRENERIŲ PAGRINDINĖS ETIKOS NUOSTATOS**

1. Objektyviai, remdamiesi moksliniais metodais vertina ugdytinių pastangas ir atliktus darbus,

Atskleidžia nepanaudotas galimybes, dirba komandoje – pataria ir padeda vieni kitiems

siekiant vieno tikslo.

16. Laikosi kolegialumo principo ir sprendimus priima atsižvelgdamas į visų, susijusių su nagrinėjamu klausimu, asmenų nuomone.

17. Vengia tarpusavio konfliktų, o jiems iškilus elgiasi tolerantiškai, atvirai, objektyviai ir savikritiškai;

18. Puoselėja pagarbius santykius su kiekvienu bendruomenės nariu bei su savivaldos institucijomis.

19. Objektyviai ir teisingai vertina mokinių žinias, o iškilus neaiškumams – savo sprendimą paaiškina ugdytiniui individualiai. Pastabas ugdytiniams reiškia taktiškai.

**VIII. UGDYTINIŲ PAGRINDINĖS ETIKOS NUOSTATOS**

20. Treniruočių metu elgiasi kultūringai, mandagiai ir saugiai, neužtraukia grėsmės savo ir kitų AKKSC narių sveikatai ir materialiniam turtui.

21. Centro sporto bazių teritorijoje nerūko, nevartoja alkoholio, narkotinių medžiagų ir kitų kvaišalų, nežaidžia azartinių žaidimų, nesikeikia, nešiukšlina.

22. Rengiasi tvarkingai, laikosi asmens higienos reikalavimų.

23. Laikosi akademinės etikos.

24. Centro ugdytiniai sportinę aprangą naudoja atsakingai ir pagal paskirtį.

25. Centro ugdytinių tarpusavio santykiai grindžiami kolegialumo, draugiškumo, sąžiningumo, tolerancijos ir solidarumo principais ir yra orientuoti į sportinio ugdymo proceso kokybę bei akademinės atmosferos užtikrinimą. Ugdytinis bendraudamas su kitais ugdytiniais įsipareigoja:

25.1 gerbti kitų ugdytinių nuomonę;

25.2. pastabas reikšti korektiškai – nesikeikti, nekelti balso tono ir neprasivardžiuoti;

25.3. tolerantiškai vertinti kitų ugdytinių asmenines savybes.

**IX. KODEKSO PRIĖMIMAS IR ĮGYVENDINIMAS**

26. Kodeksas paskelbiamas viešai, o esant galimybėms – įteikiamas kiekvienam Centro bendruomenės nariui asmeniškai susipažinti.

27. Centro bendruomenės nariai privalo vadovautis šiuo Etikos kodeksu. Jei kyla abejonių, kad gali būti pažeistos Kodekso nuostatos, apie tai turėtų būti informuotas įstaigos direktorius ar administracija.

28. Kodekso reikalavimų įgyvendinimą prižiūri Centro direktorius.

29. Esant konfliktinei situacijai tarp Centro bendruomenės narių, suinteresuotas asmuo pateikia raštišką informaciją Centro direktoriui, o šis inicijuoja patikrinimą. Direktoriaus įsakymu sudaroma Etikos komisija (toliau - komisija) iš 5 Centro darbuotojų: administracijos, personalo, sporto specialistų – trenerių, ugdytinių atstovų. Komisija, nusprendusi, kad svarstyto asmens elgesys pažeidė Etikos kodeksą, turi teisę taikyti moralinio poveikio priemones (žodinė, rašytinė pastaba, įspėjimas, įvertinimo paviešinimas) ir pasiūlyti direktoriui paskirti darbuotojui vieną iš drausminių nuobaudų.

30. Kodeksas negali numatyti visų nepagarbos pripažintoms bendražmogiškoms vertybėms atvejų, todėl Komisija, nagrinėdama konkrečius pareiškimus dėl etiškai nederamo elgesio, šio kodekso nenumatytais atvejais, turi spręsti ar konkretus poelgis suderinamas su Centro pripažintomis pamatinėmis etikos vertybėmis ir ar gali būti toleruojamas.

**X. BAIGIAMOSIOS NUOSTATOS**

31. Kodeksas ir jo pakeitimai tvirtinami direktoriaus.

32. Kiekvienas Centro darbuotojas privalo savo veikloje vadovautis Etikos kodeksu.

33. Etikos kodekso pažeidimas laikomas Darbo tvarkos taisyklių pažeidimu.

34.Etikos kodeksas, priimtas kaip Centro bendruomenės susitarimas dėl tam tikrų vertybinių, elgesio nuostatų turi palaikyti etinį susirūpinimą, skatinti svarstyti, diskutuoti etinius klausimus ir jų sprendimo būdus.

35. Etikos kodeksas skelbiamas viešai internetiniame puslapyje.

­­ ­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_